Elisabeth Arnold (RV), 1998-10-22:
Som flere tidligere ordførere vil jeg også starte med at sige tak til forespørgerne og også tak for den titel, som
forespørgslen har fået, for jeg synes, det giver anledning til en god og bred generel debat om uddannelsessystemet, og det har vi brug for.
Det er også af samme grund, Det Radikale Venstre ikke kan stemme for det forslag til vedtagelse, som Det Konservative Folkeparti har fremsat.
Jeg synes, det ville indsnævre debatten meget, hvis vi begyndte at koncentrere os kun om nogle enkelte sætninger, som det nu tilfældigvis er faldet i De Konservatives lod at lægge frem i dette forslag til vedtagelse, så det er vi ikke med på.
Vi fik institutionsredegørelsen i januar måned i år, og vi har senere på sæsonen fået den store rapport, som er blevet nævnt flere gange i dag, om kvaliteten i uddannelsessystemet.
Noget af det, som rapporten om kvalitet i uddannelsessystemet gjorde, var netop, at den satte fingeren på nogle af de ømme punkter i vores uddannelsessystem, nogle af de ømme punkter, som vi er gået uden om, fordi vi gerne alle sammen vil det gode, alle sammen gerne vil give alle en chance og alle sammen vil give alle mulighed for at skifte undervejs i uddannelsen, træffe andre valg, undgå at smutte ud af systemet og gennemføre en uddannelse på en eller anden måde.
Det betyder selvfølgelig, at vores økonomi i uddannelsessystemet også bliver belastet, og derfor satte denne rapport om kvalitet i uddannelsessystemet især fokus på det økonomiske.
Det er faldet mange for brystet, fordi de siger: Kvalitet i uddannelsessystemet drejer sig jo ikke blot om økonomi, det drejer sig i høj grad om indholdet, og det er også rigtigt.
Men det drejer sig jo også om økonomi.
Jeg synes ikke, det bør være sådan, at det skal være forbudt for en regering og for nogle ministerier at prøve at sætte fokus på økonomien i uddannelsessystemet og sige: Hvor har vi nogle steder, hvor der faktisk er spildtid, eller hvor har vi nogle steder, hvor der faktisk er for få, der gennemfører uddannelsen?
Jeg synes i hvert fald, at regeringen skal have tak for, at den lod denne rapport se dagens lys, og for den debat, som denne rapport rejste.
Jeg er ikke enig i alle rapportens konklusioner, men jeg synes, det må være tilladt for en regering at sætte spørgsmålstegn ved det hensigtsmæssige i, at man f.eks. har et frafald på 30 pct. på de videregående uddannelser.
Det kan vi da simpelt hen ikke være bekendt.
Jeg synes ikke, det er anstændigt, hverken over for de unge eller over for uddannelsessystemets egne lærerkræfter, dem, der bruger ressourcer på at uddanne de unge, at de skal leve med et frafald på 30 pct.
Det er jo blevet et modeord, men det er ikke desto mindre vigtigt, at vi evaluerer os selv og vores eget system internt, i det mindste for at komme de problemer i forkøbet, som vi får påduttet, hvis vi får evalueringer internationalt, for de internationale evalueringer kan vi ikke rigtig gardere os imod.
De kommer, og de er ofte nådeløse og sætter det danske uddannelsessystem over for en måske ubehagelig sammenligning, hvor vi ofte på ganske enkelte områder vil blive pinpointet på nogle steder, hvor man siger, at lige præcis dér er det danske uddannelsessystem ikke godt nok.
Derfor skal vi også selv vurdere vore egne institutioner og vore egne præstationer og opbygge systemer, der kan gøre det løbende, og derfor er vi også glade for, at der kommer et evalueringsinstitut i Danmark, som generelt får som opgave at evaluere de danske uddannelser helt fra starten og til slut og jævnlig og konstant, sådan at alle uddannelsessystemets forskellige sektorer kan føle, at de jævnlig bliver set efter i sømmene.
Vi må som uddannelsespolitikere være klar over, at uanset hvor godt vi laver uddannelsessystemet, er det aldrig perfekt.
Det kan altid blive bedre, og der vil altid være muligheder og behov for forandringer og forbedringer.
Noget af det, der er sket i de senere år, og som sådan set er en glædelig udvikling,
er, at den øgede beskæftigelse og den faldende arbejdsløshed sætter fokus på arbejdskraftens kvalifikationer i meget, meget højere grad, end det har været tilfældet bare for 10 år siden.
Dengang der var en meget stor ledighed, kunne arbejdsgiverne vælge og vrage, og de kunne altid finde nogle, der passede til deres krav.
Det kan de ikke så meget nu.
De må tage, hvad der er, og det, der er, er ikke altid godt nok for arbejdsgiverne.
Det har det i øvrigt aldrig været.
Men arbejdsgiverne har selvfølgelig nu en højere grad af ret i deres krav om at få høje kvalifikationer, for de kan ikke vælge og vrage mellem et stort udbud af ledige kandidater eller ledige unge, som står parat og skal have en uddannelse eller en læreplads.
Der er ikke så mange at vælge imellem mere, og derfor skal uddannelsessystemet også være toptunet til at kunne levere de unge og de studenter, som kan blive til fremtidens kandidater. Det, der er interessant, er, at arbejdsmarkedet nu om dage også stiller krav om en anden slags kvalifikationer, end det har gjort tidligere.
Tidligere var det meget ofte udelukkende de faglige kvalifikationer, som arbejdsmarkedet efterlyste, men som flere har nævnt i dag, er der nu i stigende grad et ønske om at få det, man så smukt kunne kalde hele mennesker ud fra uddannelsesinstitutionerne.
Man vil gerne have folk, der ud over faglige kvalifikationer også er i besiddelse af sociale, personlige og menneskelige kompetencer, som har mulighed for at begå sig i et team, mulighed for at være selvstændige, for at handle og for også at deltage i det sociale liv på arbejdspladsen, folk, der også har mulighed for at håndtere deres eget liv på en ordentlig måde.
Omstillingsevne og samarbejdsegenskaber er nye krav, som man selvfølgelig ikke kan forlange, at uddannelsessystemet skal kunne levere i al sin mangfoldighed, men det er aspekter, som uddannelsesinstitutionerne skal tage med, når de uddanner børn og unge.
Det er også kvalifikationer, som arbejdsmarkedet efterspørger, og som er vigtige, og det er ikke blot lærestoffet og de rent målelige kvalifikationer, der tæller, det er også alle de bløde krav, som man skal opfylde fra uddannelsessystemets side.
Derudover kræves der nu også af uddannelsessystemet, at det kan yde relevante efteruddannelsestilbud.
Det skal være lige nu og her, når arbejdsmarkedet har brug for det, og det skal være uden venteliste, og det er, fordi det går hurtigt ude på arbejdspladserne i øjeblikket.
Det er også et nyt krav, som uddannelsessystemet skal levere varen til.
Så kommer der også fremtidens krav, som allerede nu ikke opfyldes i de danske uddannelsesinstitutioner.
Heller ikke IT-kendskab er man gode nok til, og så har vi det store problem, som flere andre ordførere har været inde på, og det er vores efterslæb på naturvidenskabsområdet, hvor vi på en eller anden måde har tabt nogle generationer for den spændende udfordring, det er at beskæftige sig med teknik og naturvidenskab.
Et eller andet er gået galt et eller andet sted
Jeg ved ikke, hvad det er, men det er i hvert fald påfaldende, at uanset hvad der fra ministeriers side er gjort op igennem 1980'erne for at få flere unge mennesker til at vælge de tekniske uddannelser, er forsøgene mislykkedes. Det er simpelt hen ikke lykkedes at få skabt tilstrækkelig megen interesse for disse uddannelser over denne lange periode.
Det er en udfordring, som er et meget, meget alvorligt problem for os, der beskæftiger os med uddannelsespolitik herinde, at vi skal prøve at genoplive begejstringen og spændingen ved at beskæftige sig med naturvidenskabelig forskning og appellere til den naturlige nysgerrighed, som alle børn har helt fra de allermindste klasser i folkeskolen.
Den del af uddannelsessystemet, som vi har ansvaret for herinde, strækker sig jo lige fra folkeskolen til de videregående uddannelser og universiteterne, og det, der er vigtigt for Det Radikale Venstre, er, at hvert eneste niveau i uddannelsessystemet opfylder sin opgave og fører naturligt hen til det næste niveau.
For os er det vigtigt, at 10. klasse består, sådan at de, der ikke er parat til at vælge en ungdomsuddannelse allerede efter 9. klasse, får denne mulighed for at få et år, hvor de kan modnes og beslutte sig for, hvad de så skal.
De skal vide, at i 10. klasse er det alvor, nu skal der vælges ungdomsuddannelse.
Vi er stolte over, at regeringen har et ambitionsniveau om, at 95 pct. af en ungdomsårgang skal have en ungdomsuddannelse.
Det er en ambitiøs målsætning, men den er rigtig, for alternativet er jo, at de, der ikke får en ungdomsuddannelse, går ud i ufaglært arbejde i de dårligst betalte job, hvor de har størst risiko for at blive arbejdsløse, og hvor de har størst risiko for at blive udstødt af hele samfundet.
Det aspekt er ikke opmuntrende.
Der er også talt meget om vejledning.
Jeg kan personlig godt have mine bekymringer over, at man skal vejlede meget tidligt i folkeskolen.
Det er svært at forstå, at børn, der endnu er på det stadium, hvor de helst vil være brandmænd eller astronauter, allerede nu skal til at vælge, hvilken livsgerning de skal have.
Jeg synes også, man skal lade børn være børn og lade dem have lov at have deres drømme i fred, indtil de når en vis alder.
Så kan vi skride ind med vejledning, når de ved, at nu er det snart alvor.
Ungdomsuddannelserne er vi i gang med at reformere.
Vi skal have lavet om på de tekniske uddannelser og på erhvervsuddannelserne og rationalisere dem, så de bliver lettere at overskue, og det venter vi os en del af.
På gymnasieområdet vil jeg ganske kort nævne, at vi har
det problem med adgangsregulering til de videregående uddannelser, at den fremmer et karakterræs i gymnasiet og en fokusering på kvotienter, som gør, at man måske mister nogle ting undervejs i uddannelsessystemet eller i gymnasiet.
Til slut vil jeg blot sige, at kvalitet og evaluering er de ting, vi har diskuteret meget i dag, men under alle omstændigheder skal vi løbende have en debat herinde, for vores uddannelsessystem bliver aldrig perfekt.
Vi skal altid kunne forbedre det og altid sørge for, at de, der dropper ud, kommer ind igen.
Den livslange uddannelse med så få blindgyder som overhovedet muligt er absolut vigtig for Det Radikale Venstre, og derfor hilser vi denne debat velkommen.